
         AVIZ

asupra propunerii legislative privind înfiinţarea satului Ţepu de Jos prin reorganizarea comunei Ţepu, judeţul Galaţi


În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind înfiinţarea satului Ţepu de Jos prin reorganizarea comunei Ţepu, judeţul Galaţi, trimisă cu adresa nr. Pl.x 937/2006 din 5 februarie 2007, înregistrată sub nr. 31/48 din  6 februarie 2007. 


În conformitate cu dispoziţiile art. 75 din Constituţia României, republicată, şi ale art.92 alin. (8) pct.2 din Regulamentul Camerei Deputaţilor, republicat, Camera Deputaţilor este prima Cameră sesizată.


Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă, menţionată mai sus, în şedinţa din 12 februarie 2007.


Membrii Comisiei au examinat iniţiativa legislativă supusă avizării, expunerea de motive la propunerea legislativă, punctul de vedere al Guvernului, transmis cu adresa nr. 41 din 5 ianuarie 2007, prin care susţine adoptarea iniţiativei legislative, şi avizul favorabil, cu observaţii şi propuneri, al Consiliului Legislativ, trimis cu adresa nr. 1732 din 18.12.2006. 


Cu prilejul dezbaterilor, membrii Comisiei au constatat că, din documentaţia anexată, nu reiese că au fost îndeplinite condiţiile prevăzute la art. 13 din Legea nr.3/2000 privind organizarea şi desfăşurarea referendumului, cu modificările şi completările ulterioare, respectiv consultarea prin referendum a cetăţenilor din cele 26 de gospodării care în prezent aparţin satului Gara Berheci, component al comunei Gorhor,  judeţul Galaţi, care potrivit iniţiativei legislative ar urma să intre în componenţa satului Ţepu de jos.

În urma dezbaterilor, Comisia a hotărât, cu majoritate de voturi (cu o abţinere), avizarea negativă  a propunerii legislative.

În raport de obiectul şi conţinutul său, propunerea legislativă face parte din categoria legilor organice.

